চুল পড়ার কারণ ও প্রতিকারের উপায়
চুল নিয়ে সমস্যায় অনেকে কমবেশি ভুগে থাকেন। এর মধ্যে প্রধান সমস্যা হলো চুল পড়া। চুল পড়া স্বাভাবিক প্রক্রিয়া। তবে, প্রতিদিন এ চুল পড়ার পরিমাণ যদি একশ থেকে দেড়শর বেশি হয়ে থাকে, সেই ক্ষেত্রে এটি অস্বাভাবিক। বিভিন্ন কারণে চুল পড়ে থাকে। 







যেমন- পুষ্টির অভাব, ক্রনিক কোমরবিড কন্ডিশন (দীর্ঘদিন ধরে রোগে আক্রান্ত), হরমোনের সমস্যা, মাথার ত্বকের সমস্যা, বংশগত কারণ, কেমোথেরাপি গ্রহণ করলে, গর্ভকালীন, অপর্যাপ্ত বিশ্রাম, অতিরিক্ত দুশ্চিন্তা ও অতিরিক্ত প্রসাধনীর ব্যবহার। চুল পড়ার ধরন নারী-পুরুষ উভয়ের ক্ষেত্রে কিছুটা ভিন্ন হতে পারে। অ্যান্ড্রোজেনিক অ্যালোপেসিয়ায় পুরুষদের ক্ষেত্রে প্যাটার্ন হেয়ার লস হয়। অর্থাৎ কপালের দুই পাশে চুল পড়ে যেতে থাকে। নারীদের ক্ষেত্রে কপালের ঠিক মাঝ বরাবর চুল পড়ে যেতে পারে।




* কী করবেন
চুল আঁচড়ানোর ক্ষেত্রে কিছু নিয়ম মেনে চলা উচিত। যেমন-সামনে থেকে পেছনে উঁচু করে চুল না নিয়ে, যদি ওপর থেকে নিচে বা পেছন থেকে সামনে চুল আঁচড়ানো হয়, তাহলে চুল পড়া কমে যেতে পারে। ভেজা মাথা বাঁধবেন না। ভেজা মাথায় কাপড় পেঁচিয়ে রাখবেন না। চুল পড়া রোধ করতে হলে অবশ্যই যেসব কারণে চুল পড়ে, সেই কারণগুলোকে প্রতিরোধ করতে হবে। যেমন-
▶ অপুষ্টির কারণে চুল পড়ে থাকলে সেই ক্ষেত্রে অবশ্যই শারীরিক চাহিদা অনুযায়ী পরিমিত ও সুষম খাদ্য গ্রহণ করা উচিত।
▶ অনেকদিন ধরে যদি এমন কোনো ওষুধ খাওয়া হয়ে থাকে, যার কারণে চুল পড়তে পারে। সেই ওষুধ চিকিৎসকের পরামর্শে বন্ধ করা যায় কি না দেখতে হবে।
▶ হরমোনের তারতম্য হলে চুল পড়ার প্রবণতা বাড়ে। এ ক্ষেত্রে চিকিৎসকের পরামর্শ অনুযায়ী চিকিৎসাসেবা গ্রহণ করা উচিত।
▶ বিভিন্ন রকম প্রসাধনীর কারণে চুল পড়ে থাকলে, চুলের ধরন অনুযায়ী প্রসাধনী নির্বাচন করা উচিত এবং সঠিক নিয়মে তা ব্যবহার করা উচিত।
▶ মাথার ত্বক ও চুলে বিভিন্ন রকমের সমস্যা থাকতে পারে। সেই ক্ষেত্রে চিকিৎসকের পরামর্শ অনুযায়ী চিকিৎসাসেবা গ্রহণ করা উচিত।
▶ মাথার ত্বক পরিষ্কার রাখতে হবে। সপ্তাহে দুই থেকে তিন দিন মৃদু শ্যাম্পু ব্যবহার করতে হবে।
▶ একজন প্রাপ্তবয়স্ক মানুষের ক্ষেত্রে নিয়মিত রাতে ছয় ঘণ্টা ঘুমানো উচিত।
▶ বিষণ্নতা, মানসিক চাপ থেকে নিজেকে দূরে রাখার চেষ্টা করুন। মন ভালো রাখুন।
চুলের প্রধান উপাদান হলো প্রোটিন। তাই প্রোটিন জাতীয় খাবার চাহিদা অনুযায়ী গ্রহণ করুন।
লেখক : মেডিকেল অফিসার, চর্ম ও যৌন বিভাগ, প্রবীণ হাসপাতাল, ঢাকা।

চুল নিয়ে সমস্যায় অনেকে কমবেশি ভুগে থাকেন। এর মধ্যে প্রধান সমস্যা হলো চুল পড়া। চুল পড়া স্বাভাবিক প্রক্রিয়া। তবে, প্রতিদিন এ চুল পড়ার পরিমাণ যদি একশ থেকে দেড়শর বেশি হয়ে থাকে, সেই ক্ষেত্রে এটি অস্বাভাবিক। বিভিন্ন কারণে চুল পড়ে থাকে।